  Виталий Пронин ДУННЕЫН Иранэн кусыпъёс юнмало Иранлэн президентэз Хасан Рухани вуылӥз Россие. Кунмылэн Президентэныз Владимир Путинэн соос кенешизы террористъёсын нюръяськон пумысен. Азьвыл аръёсы Иранлэн но Россилэн кусыпъёссы кезьытэсь вал. Берло дыре соос юнмазы. Ог-огмылы вуз келян 70 процентлы йылӥз. Пумиськонын В. Путин но Х. Рухани вераськизы Персидской залив дурын шуныт сётонъя станция пуктон, мувӧй поттонын валче ужан сярысь. Та сяна, Россия Иранлы «Сухой Суперджет 100» ож самолётъёс, эмъян удыслы вертолётъёс келялоз.Кусыпъёсмы юнмазы, Иранэ кыстћськизы асьме туристъёс. Х. Рухани оскытӥз: Иранэ вуылыны азьланяз виза кулэ уз луы ни.РОССИЫН Нацгвардилэн нуналыз В. Путин кичӧлтыса, ар талэсь азьло кылдӥз Национальной гвардия. Отчы шедизы МВД-ысь, ОМОН-ысь, СОБР-ысь но вневедомственной охранаысь тужгес кужмоосыз, адӟем карымонъёсыз пиос. Соос нюръясько терроризмен, мозмыто заложникъёсты, чакласа возё тужгес бадӟым военной но промышленной объектъёсты.Табере Нацгвардилэн аслаз знамяез но вань - ар тырмонэзлы сӥзьыса, таӵе кузьым лэсьтӥз Россилэн Президентэз. Пичи юбилейлы сӥзем ужрадъёс кунысьтымы пӧртэм интыосын ортчизы. Палэнэ ӧз кыльы элькунмы но. Удмуртилэн Тӧроез  А. Соловьев пиослы азинсконъёс сӥзиз.УДМУРТИЫН Дорамы вуозы китайёс Шаерысьтымы кивалтӥсьёс пумиськылӥзы Китайысь Guangtong огазеяськонлэн кивалтӥсьёсыныз. Вераськон мынӥз гурт удыс, вуз карон, туризм сярысь. Огез проект улонэ пыӵалоз ини туэ июль толэзе ик. Элькунмы пыр Китайысь туристъёсын поезд ортчоз. Куноос дугдылозы Иже, 8 час куспын шоркаренымы тодматскыны быгатозы. Та бӧрсьы поезд вырӟоз Казане, отысен - Москвае но Санкт-Петербурге. УД  